พม่าไฟเขียว4บัตรเครดิตเปิดบริการได้
พม่าไฟเขียว 4 บริษัทบัตรเครดิตต่างชาติเปิดบริการได้แล้ว
20 ต.ค. 2555

พม่าไฟเขียว 4 บริษัทบัตรเครดิตต่างชาติเปิดบริการได้แล้ว 
รัฐบาลพม่าอนุมัติ 4 บริษัทบัตรเครดิตรายใหญ่ของโลกและของภูมิภาคเอเชียเปิดให้บริการในประเทศได้แล้วเป็นครั้งแรกในรอบหลายทศวรรษ เพื่อกรุยทางให้กับการดำเนินธุรกรรมทางการเงินในพม่ามีความสะดวกมากขึ้นหลังจากการเปิดประเทศครั้งสำคัญ
กระทรวงการคลังพม่าได้อนุมัติให้ 4 บริษัทบัตรเครดิตต่างชาติ ได้แก่ วีซ่า, มาสเตอร์การ์ด, ไชนา ยูเนียน เปย์ และเจแปน เครดิต บูโร ดำเนินธุรกิจในพม่าได้ 
อย่างไรก็ตาม ยังไม่เป็นที่แน่ชัดว่าการเริ่มธุรกิจดังกล่าวในพม่าจะเริ่มต้นขึ้นเมื่อไหร่ โดยทางด้านกระทรวงโทรคมนาคม ไปรษณีย์ และบรรษัทเทคโนโลยีและข่าวสารแห่งพม่า จะเป็นผู้จัดการในด้านเทคนิคการให้บริการบัตรเครดิตดังกล่าวร่วมกับธนาคารท้องถิ่น และเป็นผู้ดูแลตู้เอทีเอ็ม รวมไปถึงการใช้บริการบัตรที่โรงแรมและร้านอาหารต่างๆ 
ทั้งนี้ นับตั้งแต่สหรัฐได้ประกาศคว่ำบาตรพม่าเมื่อหลายสิบปีก่อนนั้น ได้ทำให้การใช้บัตรเครดิตในพม่าต้องหยุดไปในทันที ทำให้นักท่องเที่ยวและนักธุรกิจถูกจำกัดด้วยการใช้แต่เงินสดเท่านั้น
เมื่อเดือนที่แล้ว บริษัท มาสเตอร์การ์ด ผู้ให้บริการบัตรเครดิตรายใหญ่ของโลก ได้ลงนามข้อตกลงกับธนาคารสหกรณ์พม่าแล้ว เพื่อปูทางสู่การให้บริการใช้จ่ายทางการเงินแบบอิเล็กทรอนิกส์ โดยระบุว่า จะช่วยส่งเสริมทั้งการท่องเที่ยวและการเดินทางในพม่ามากยิ่งขึ้น